A francia nagydíjat első alkalommal rendezték Le Mans-ban. A nagydíjra nem sokan látogattak ki, mindössze 20 000 néző volt jelen. Egy hónapja debütált a Lotus 49-es, de továbbra sem tudták tökéletesen összehangolni a motorral. Graham Hillé lett az első rajtkocka, Brabham és Gurney előtt. A második sorból Clark és az Eagle-lel versenyző McLaren indult. A rajt után Hill megtartotta első helyét, de a második körben Brabham, majd Clark is megelőzte. A Lotusok ekkor Brabhamet követték, az 5. körben Clark állt az élre, majd Hill is megelőzte az ausztrált. A két Lotus az élen a 11. körben helyet cserélt. Hamarosan Hill az erőátvitel meghibásodása miatt kiesett, és 9 kör múlva ugyanígy járt csapattársa is. Miután Hulme megelőzte Amont, a 40. körben Gurney is kiesett üzemanyagcsövének problémája miatt. A két Brabham-Repco így a verseny élén végzett. Stewart harmadik, Jo Siffert negyedik lett.